**ПРЕДЛОГ**

**ИЗВЕШТАЈ ЗА ПРОЦЕНКА НА ВЛИЈАНИЕТО НА РЕГУЛАТИВАТА**

|  |  |
| --- | --- |
| Назив на министерство: | Министерство за информатичко општество и администрација |
| Назив на предлогот на закон: | Предлог Закон за висока раководна служба |
| Одговорно лице и контакт информации: | Љупка Ивановски  [ljupka.ivanovski@mioa.gov.mk](mailto:ljupka.ivanovski@mioa.gov.mk)  Билјана Николовска Жагар  biljana.zagar@mioa.gov.mk |
| Вид на Извештај | Нацрт |
| Обврската за подготовка на предлогот на закон произлегува од: | Годишната програма за работа на Владата на Република Македонија |
| Поврзаност со Директивите на ЕУ | / |
| Дали нацрт извештајот содржи информации согласно прописите кои се однесуваат на класифицираните информации | Не |
| Датум на објавување на нацрт Извештајот на ЕНЕР: | 08.03.2019 |
| Датум на доставување на нацрт Извештајот до Министерството за информатичко општество и администрација: | */* |
| Датум на добивање на мислењето од Министерството за информатичко општество и администрација: | */* |
| Рок за доставување на предлогот на закон до Генералниот секретаријат | 28.03.2019 |

**1. Опис на состојбите во областа и дефинирање на проблемот**

* 1. Опис на состојбите

Деполитизацијата и професионализацијата на администрацијата се главните цели на процесот на реформа на јавната администрација во Република Македонија.

Согласно утврденото во Приоритетната област 2. Јавна служба и управување со човечки ресурси од Стратегијата за реформа на јавната администрација (2018-2022), една од мерките за остварување на Посебната цел Деполитизација на администрацијата преку зајакната примена на начелата на заслуги (merit), еднакви можности и соодветна и правична застапеност, како и професионализација на високите раководни позиции е воспоставување на висока раководна служба.

Во законодавството во Република Македонија не постои јасно разграничување меѓу политичкото и професионалното ниво, односно не е јасно дефиниран и утврден опфатот за висока раководна служба (ВРС).

Со Законот за административни службенци е направен првиот исчекор кон професионализација на извршните раководители во административната служба. Имено, во највисоката категорија „А“ на административни службеници, се вклучени секретарите (државни, генерални секретари и секретари на единиците на локалната самоуправа и Градот Скопје). Општите и посебните услови кои треба да ги исполнуваат секретарите се уредени со ЗАС, додека општите и посебните услови за директорите на органите на државната управа кои имаат статус на функционери се уредени во посебни закони.

Во законодавството на Република Северна Македонија не постои единствен закон во кој се уредни правилата за висока раководна служба.

Општите услови за именување и разрешување на лицата кои ќе бидат опфатени со идниот Закон за висока раководна служба сега се регулирани со посебни материјални закони за конкретни области од јавниот сектор. Овие закони содржат недоволна регулација ( најчесто само одредби за објавување на јавен оглас и општи услови), а не и одредби за критериумите, постапката за селекција и избор на кандидатите за раководни позиции.

Евидентно е дека не постојат јасни правила за именување и разрешување на директорите и за секретарите, ниту пак отворен натпревар за најголемиот број на овие позиции со што се нарушува принципот на заслуги.

1.2 Причини за проблемите кои се предмет на разгледување

Претходно наведената состојба во областа која овој закон ја регулира е резултат на следните причини:

* непостоење на јасно разграничување на политичкото од професоналното ниво;
* неможност за утврдување на линиите на отчетност;
* неможност за дефинирање и утврдување на раководната одговорност во институциите;
* непостоење на јасни правила и критериуми за именување и разрешување на директорите и на секретарите; и
* немање отворен натпревар за најголемиот број на овие позиции со што се нарушува принципот на заслуги.

**2. Цели на предлог регулативата**

Основна цел од воспоставување на Висока Раководна Служба (ВРС) е разграничување на политичкото од професионалното ниво, утврдување на линиите на отчетност на високите раководители, што ќе доведе до унапредување на јавните услуги и зајакнување на доброто владеење како иманентен принцип на работење во јавната администрација.

Високата раководна служба ги опфаќа високите раководни позиции (директори и секретари) со јасни раководни одговорности. Нема да се однесува на највисоките политички функции (министри, заменици министри).

Со предлог Законот за висока раководна служба се воспоставува Комисија за ВРС, составена од одреден број членови, со признаени професионални заслуги, кредибилитет и личен интегритет.

Високите раководители ќе се вработуваат преку систем на заслуги и процедури на јавен оглас, во отворен натпревар достапен за сите граѓани на Република Македонија со високо образование.

Секој висок раководител ќе се избира преку индивидуализирана процедура. Иницијативата за пополнување на позиција ВРС ќе ја има министерот, односно органот на власта кој е надлежен за управувањето и мониторирањето со услугата или телото во кое е предвидено раководното место. Иницијаторот ќе го даде описот на одговорностите и должностите на таа позиција.

Значајно е да се наведе дека по завршената процедура за избор, Комисијата подготвува листа со тројца најуспешни кандидатите. Листата се доставува до иницијаторот и истиот спроведува интервју со секој од кандидатите, по што има дискреционо право на избор со одлука во рок од 15 дена. Кандидатот за една од позициите на високата раководна служба ќе биде назначуван од претпоставениот функционер.

Со новиот закон ќе се дефинира мандатот и разрешувањето пред истекот на мандатот на високите раководители.

Стручните квалификации и обуката се клучни во овозможувањето на високата раководна служба да ги прошири своите професионални вештини и да го унапреди jавното раководење, како начин на инвестирање во јавната административна иднина на Република Северна Македонија. Постојаното напредување во полето на раководни техники на компетенции во раководењето и развој за високите раководители ќе биде обезбедено преку систем за професионална обука.Ова ќе важи и за членовите на Комисијата за ВРС.

Високите раководители ќе бидат оценувани за нивниот учинок, односно за освраување на целите и резултатите на институцијата. Со воведувањето на системот на оценување на учинокот, ќе се зголеми ефикасноста, квалитетот, ефективноста, а со тоа и одговорноста на овие служби, за разлика од моменталната состојба каде сите овие индикатори отсуствуваат.

Високите раководители за својата работа која ќе ја извршуваат професионално и со полно работно време треба да добијат соодветен надомест - плата. Би можело да се земе во предвид системот на плати и надоместоци на постоечките раководни позиции како почетна точка. На долгорочен план, создавањето на високата раководна служба би можело да ја олесни хармонизацијата на платите за раководители, употребувајќи го пристапот со процент или целосна рационализација на платите со користење на техники на евалуација на работната позиција. Во практика, за да се олесни имплементацијата, најдобриот краткорочен пристап (освен во оправдани случаи) ќе биде да се сочуваат моменталните плати на постоечките позиции.

Со новиот Закон за висока раководна служба ќе се воспостави воедначена процедура за назначување на раководна позиција, професионализација на раководните позиции - издвоена од политичкото управување, со политичка одговорност. Високата раководна служба ќе има специфичен правен статус, одвоен и различен од Законот за административни службеници. Новиот закон ќе ги замени одредбите од посебните закони, во кои законодавецот само делумно ја уредил процедурата и условите за назначување на раководни функции.

**3. Можни решенија (опции)**

3.1 Опис на решението „не прави ништо“

Опцијата “не прави ништо” се користи како параметар за споредба на трошоците и користите од останатите опции (baseline).

Ова решение значи да не се донесе предложениот Законот за висока раководна служба. Ова не е прифатлива опција, бидејќи со нејзино одбирање нема да се постигнат горенаведените цели, односно идентификуваните проблеми, кои се резултат на сегашните законски решенија и нивната примена во пракса, ќе останат.

3.2 Опис на можните решенија (опции) за решавање на проблемот

Донесување на Закон за висока раководна служба.

Со донесување на законот се очекува да бидат решени идентификуваните проблеми наведени во точка 1, односно да се остварат наведените цели во точка 2.

1. **Проценка на влијанијата на регулативата**

Можни позитивни и негативни влијанија од секоја од опциите:

* 1. Економски влијанија
* Нема
  1. Фискални влијанија
* Примената на одредбите на предложениот Закон за висока раководна служба може да предизвика фискална импликација до 10.000.000,00 денари во првата година од имплементацијата, додека во секоја следна година би предизвикувал фискална импликација до 8.000.000,00 денари.
  1. Социјални влијанија
* Нема
  1. Влијанија врз животната средина
* Нема

4.5 Административни влијанија и трошоци –

а) трошоци за спроведување

- Нема

б) трошоци за почитување на регулативата

- Нема

**5. Консултации**

5.1 Засегнати страни и начин на вклучување

Министерството за информатичко општество и администрација во соработка со СИГМА пристапи кон процес на проценка на влијание на регулативата, односно кон анализа на состојбите во областа, дефинирањето на проблемот, анализата на постојната регулатива и на нејзиното спроведување и консултациите со засегнатите страни.

Со поддршка на СИГМА и Центарот за управување со промени, Министерството за информатичко општество и администрација пристапи кон развивање на концепт за ВРС. Беше формирана работна група со претставници од Министерството за информатичко општество и администрација, Канцеларијата на Претседателот на Владата на Република Северна Македонија, Агенцијата за администрација, Министерството за финансии, Министерството за локална самоуправа, Генералниот секретаријат на Влада на Република Северна Македонија, Секретаријат за европски прашања и Агенција за вработување на Република Северна Македонија. Се одржаа неколку работни состаноци. На дел од истите присуствуваа и експерти од Белгија и Португалија. Како резултат на работата, изготвен е Документ за политики за создавање на Висока Раководна Служба (ВРС), односно за професионализација на високите структури на управување.

Меѓу другото овој концепт документ, исто како и Акцискиот план на Стратегијата за реформа на јавната администрација (2018-2022), предвидува донесување на нов посебен закон за создавање на ВРС со кој на единствен и систематичен начин би се надминала состојбата на дефрагментираност и регулирање на овие прашања во посебни закони.

5.2 Преглед на добиените и вградените мислења

5.3 Мислењата кои не биле земени предвид и зошто /

**6. Заклучоци и препорачано решение**

6.1 Споредбен преглед на позитивните и негативните влијанија на можните решенија (опции)

6.2 Ризици во спроведувањето и примената на секое од можните решенија (опции).

6.3 Препорачано решение со образложение

**7. Спроведување на препорачаното решение**

7.1 Потреба од менување на закони и подзаконска регулатива во областа или други сродни области

Потребно е да се променат материјалните закони со кои се уредуваат високите раководни места, во рок од 6 месеци по донесување на законот, како што е наведено во преодни и завршни одредби.

7.2 Потребни подзаконски акти и рок за нивно донесување

Со законот се предвидува донесување на повеќе подзаконски акти и тоа:

* Правилник за начинот на избор на членовите на Комисијата за ВРС го пропишува Министерот за информатичко општество и администрација
* Правилник за начинот на разрешување на член на Комисијата за ВРС го пропишува министерот за информатичко општество и администрација
* Правилник за начинот на избор и формата на базата на експерти, формата и содржината на јавниот оглас и надоместокот за експертите, ги пропишува министерот за информатичко општество и администрација.
* Правилник за рамката на компетенции за високите раководни места и формата и содржината на образецот за описот на работното место заснован на компетенции на предлог на Комисијата за ВРС.
* Правилник за формата и содржината на барањето за објавување на јавниот оглас, формата и содржината на јавниот оглас, начинот на поднесување на пријавата, начинот на избор на кандидати и бодувањето во различни фази на селекција, како и други прашања поврзани со спроведувањето на постапката за пополнување на високите раководни места.
* Етички кодекс за висока раководна служба
* Правилник за начинот на спроведување на постапката за оценување, како и формата и содржината на образецот за оценување на високите раководители
* Програма за обука за високите раководители и
* Каталог на задолжителни генерички обуки и специјализирани обуки.

Истите ќе бидат донесени во рок од 6 месеци по донесување на законот, како што е наведено во преодни и завршни одредби.

7.3 Органи на државната управа, државни органи и други органи надлежни за спроведување:

* **Владата на Република Северна Македонија,** преку предлагање на измени на материјалните закони со кои се регулирани високите раководни места;
* Министерство за информатичко општество и администрација, преку донесување на дел од подзаконските акти и надзор над спроведувањето на овој закон.

7.4 Активности за обезбедување на ефикасно спроведување на предлогот на закон

/

**8. Следење и евалуација**

* 1. Начин на следење на спроведувањето

Министерство за информатичко општество и администрација ќе врши надзор над спроведувањето на овој закон.

Комисијата за ВРС ќе ја следи имплементацијата на овој закон од страна на институциите во кои треба да се назначат виоките раководители.

Државниот управен инспекторат ќе врши инспекциски надзор над спроведувањето на овој закон, како и на прописите донесени врз основа на овој закон.

8.2 Евалуација на ефектите од предлогот на закон и рокови

Евалуација на ефектите ќе се изврши по истекот на 12 месеци од влегувањето во сила на законот.

**Датум: 08.03.2019 година Дамјан Манчевски**

**МИНИСТЕР**

**Изјава од министерот**

**Врз основа на резултатите од анализите прикажани во Извештајот за проценка на влијанието на регулативата сметам дека препорачаното решение (опција) претставува најдобар начин за решавање на проблемот и постигнување на очекуваните ефекти на најекономичен начин.**

**Датум:\_\_\_\_\_\_\_\_\_\_\_\_**

**потпис на министерот**